《庐山杂咏·天池》
宋代·陈文蔚

朝登天池峰，暮酌天池水。
一枕僧榻清，钟磬半空里。
平生此名山，籍籍满吾耳。
乘兴作远游，杖策自不已。
行行到绝顶，尘世知隔几。
云烟出其下，渺视犹万里。
山川与人物，往往尽蒙被。
始疑翻雪涛，混同一彭蠡。
顷刻开一罅，初见山逦迤。
仿佛人世界，未可详目指。
山中为予言，此地去天咫。
风雨晦冥候，与世殊不似。
霖潦方下作，山头旋磨议。
云深此埋屋，山下乃不尔。
历验予所言，其言亦非诡。
未必隔仙凡，高深实殊轨。
初夜现佛灯，数星林末起。
如萤复如炬，或明亦或上。
昔闻颇甚怪，今见乃如此。
寄语登山人，仍须细穷理。

作者简介：陈文蔚（约公元1210年前后在世）字才卿，上饶人。生卒年均不详，约宋宁宗嘉泰初前后在世。师事朱熹。尝举进士。庆元中，（1198）馆于朱熹家，课其诸孙。又讲读铅山。端平二年，（1235）都省言其所作尚书类编，有益治道，诏补迪功郎。学者称克斋先生。文蔚著有克斋集十七卷，《四库总目》传于世。